ગત અઠવાડિયે વિશ્વભરમાં કેટાલોનીયા શબ્દ વારંવાર આપણા કાને અથડાઈ રહ્યો હતો. ઇન્ટરનેશનલ ટીવી ચેનલો જેવીકે BBC અથવાતો CNN પર તો આ શબ્દ પર કલાકોની ચર્ચા પણ ચાલી હતી. ભારતના મીડિયાએ વિશ્વના આ નોંધપાત્ર ઘટનાક્રમને કાં તો ખાસ મહત્ત્વ આપ્યું ન હતું અથવાતો તેને ઇગ્નોર કરવામાં આવ્યો હતો. કેટાલોનીયાના પ્રોબ્લેમને જો સીધી ભાષામાં સમજવો હોય તો તેને ભારતના જમ્મુ અને કાશ્મીરના પ્રોબ્લેમ સાથે થોડા અંશે સરખાવી શકાય. જો કે ફરક માત્ર એટલો છે કે ભારત સાથે જમ્મુ અને કાશ્મીરનું જોડાણ આધિકારિક રીતે થયું છે જ્યારે આજે બે સદી બાદ પણ કેટાલોનીયાને સ્પેન સાથે થયેલું અડધું પડધું જોડાણ નડી રહ્યું છે.